Esrum Kloster

Esrum Kloster er et gammelt cistercienserkloster, der ligger ved Esrum nord for Esrum Sø i et landskab med skove og enge. Klosteret blev indviet til Jomfru Maria i 1151. Under ordenens ekspansion i 1100-tallet var klosteret spydspids i Skandinavien for udbredelsen af troen og for ordenen, idet Esrum Kloster snart blev moderkloster for flere klostre i Danmark og Nordtyskland. Cisterciensermunkene i Esrum blev den største jordbesidder i Nordsjælland i middelalderen.

Efter en større restaurering åbnede det i 1997 for offentligheden. Ud over en udstilling om klosterliv og middelalder på klosteret og de mange medicinske urter i klosterhaven, afholdes der større markeder og festivaler bl.a. Esrum Middelalderdage, høstfestival, ølfestival og julemarked.

Desuden kan man leje lokaler til konferencer og selskaber. I den hvælvede klosterkælder findes klosterbutikken med varer fra lokale producenter og europæiske klostre. I klosterkælderen afholdes også madarrangementer med fokus på lokalproduktion og sæson med referencer til middelalderren.

Klostret er i dag en oplevelsesattraktion under navnet Esrum Kloster & Møllegård

Historie 
 1098-1144: Cistercienserordenen stiftes, og Robert de Molesme (1029-1111) grundlægger et kloster i Cîteaux. Den Hellige Bernhard (1090-1153) grundlægger et datterkloster i Clairvaux. Eskil overtager embedet som ærkebiskop i Lund. Det første danske cistercienserkloster grundlægges i Herrevad i Skåne som datterkloster af Cîteaux.
 1151-1158: Esrum Kloster grundlægges på opfordring af Eskil som datterkloster af Clairvaux, dengang benediktinerkloster. Det første af flere datterklostre af Esrum oprettes i Vitskøl og senere i Sorø (1161), i Dargun i Mecklenburg (1172), i Colbazi i Pommern (1174) og i Ryd (1192).
 1177: Eskil overdrager embedet til Absalon og trækker sig tilbage i Clairvaux, hvor han dør.
 1194 og 1204: Brande i Esrum Kloster.
 1374-1497: Begravelse af den danske dronning Helvig (Valdemar Atterdags dronning) i klosterkirken. Udarbejdelse af en samlet afskrift af klosterets arkivalier (270 dokumenter), Esrum Klosters Brevbog eller Codex Esromensis, som findes på Det Kongelige Bibliotek.
 1536: Reformationen i Danmark. Der optages ikke flere nye novicer, men munkene bliver på Esrum Kloster og driver jorden.
 1555-1559: Historien om Broder Rus trykkes i København. 11 munke og en abbed, de sidste brødre i Esrum Kloster, flyttes til Sorø Kloster, godset overføres til kronen under ledelse af lensmanden på Kronborg, og nedrivning af bygningerne begynder.
 1560-1716: Begyndelse af stutterivirksomhed og trækulsudvinding i 1600-1700-tallet samt brug af Esrum Kloster som jagtslot. Esrum kommer under ryttegodsordningen.
 1717-1746: Stutteriets hovedsæde er flyttet til Fredensborg, og Esrum Kloster bliver brugt som dragongarnison. Dragonerne forflyttes, og Esrum Kloster bliver sæde for det Kronborgske Distrikts regimentsskriver, og dragonernes barakker rives ned.
 1796-1797: Esrum bliver amtstue og sæde for amtsforvaltning. Schæferi (fåreavl) oprettes på klosterets ladejord, og spanske merinovæddere indføres.
 1878: Området lægges under Frederiksborg Amt, men en filial af amtsforvaltningen bevares indtil 1925.
 1931: Esrum Kloster kommer under Indenrigsministeriet og bliver lejet ud som magasin for Nationalmuseet og brugt som posthus, børnehjem og privatbolig.
 1940-1945: Bygningen bliver brugt som bombe- og brandsikkert skjul for Rigsarkivet, Det Kongelige Bibliotek og Nationalmuseet.
 1946: Esrum Kloster bruges som asyl for ca. 300 lettiske flygtninge.
 1992-1996: Frederiksborg Amt åbner ”Miljø- og Naturskole” i samarbejde med Skov- og Naturstyrelsen. Frederiksborg Amt lejer Esrum Kloster og begynder restaureringen.
 1997: Esrum Kloster åbner for publikum.
 2000: Esrum Kloster bliver lagt administrativt sammen med Esrum Møllegård, og den selvejende institution ”Fonden Esrum Kloster & Møllegård” bliver dannet.

Se også 
 Danske middelalderklostre
 Fredede bygninger i Gribskov Kommune

Eksterne henvisninger 

 Esrum Klosters hjemmeside 
 fortidsminder.com 
 Anmeldelse af Riddermarked-arrangementet på Esrum kloster 
 Esrom klosters historie af Andreas Christian Anton Kierulf fra 1838 findes tilgængelig på Google Books
 Esrum Kloster - in: CISTOPEDIA - Encyclopædia Cisterciensis

Referencer 

Tidligere danske klostre
Danske kongers gravkirker
Fredede bygninger, konstruktioner og anlæg i Gribskov Kommune
Kloster
Danmark i 1100-tallet